
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	23 februarie 2010

	Nr.
	27/637 


R A P O R T

asupra propunerii legislative pentru modificarea Ordonanţei de urgenţă a Guvernului nr.148/2005 privind susţinerea familiei în vederea creşterii copilului, aprobată cu modificări şi completări prin Legea nr.7/2007
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 615 din 15 decembrie 2009, cu dezbaterea pe fond în procedură obişnuită a propunerii legislative pentru modificarea Ordonanţei de urgenţă a Guvernului nr.148/2005 privind susţinerea familiei în vederea creşterii copilului, aprobată cu modificări şi completări prin Legea nr.7/2007.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.590/02.06.2009)

· avizul negativ al Comisiei pentru buget, finanţe şi bănci (nr.22/666/03.02.2010)

· avizul negativ al Comisiei juridice, de disciplină şi imunităţi (nr.31/1097/02.02.2010)

· avizul negativ al Comisiei pentru sănătate şi familie (nr.28/43/04.02.2010)

· avizul negativ al Comisiei pentru egalitatea de şanse pentru femei şi bărbaţi (nr.37/62/03.02.2010)

· punctul de vedere negativ al Guvernului (nr.1954/03.08.2009).


Propunerea legislativă are ca obiect de reglementare modificarea alin.(1) al art.1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului, aprobată cu modificări şi completări prin Legea nr.7/2007, în sensul acordării concediului pentru creşterea copilului în toate situaţiile până la vârsta de 3 ani, precum şi eliminarea plafonului de 4.000 de lei până la care se acordă indemnizaţia, instituit prin Ordonanţa de urgenţă a Guvernului nr.226/2008 privind unele măsuri financiar bugetare, aprobată prin Legea nr.292/2009.

Comisia propune Plenului Camerei Deputaţilor respingerea iniţiativei legislative din următoarele considerente: 
- nu se justifică egalizarea vârstelor până la care se acordă concediul şi indemnizaţia pentru creşterea copilului întrucât, instituirea diferenţiată în funcţie de situaţia copilului, aşa cum este reglementată în prezent, a avut în vedere acordarea unui sprijin suplimentar familiilor care au în îngrijire copii cu handicap.

- în contextul actualelor constrângeri bugetare nu este posibilă extinderea perioadei pentru care se acordă concediul şi indemnizaţia pentru creşterea copilului în condiţiile Ordonanţei de urgenţă a Guvernului nr. 148/2005. 
- de asemenea, eliminarea plafonului de 4.000 de lei până la care se acordă indemnizaţia pentru creşterea copilului, nu este sustenabilă financiar având în vedere că iniţiatorul nu a identificat sursele de finanţare potrivit prevederilor art.138 alin.(5) din Constituţia României, republicată, precum şi ale art.15 alin.(1) din Legea privind finanţele publice nr.500/2002, cu modificările şi completările ulterioare.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 17 februarie 2010 a participat, în conformitate cu prevederile art.55 din Regulamentul Camerei Deputaţilor, doamna Mariana Nedelcu, Secretar de Stat în cadrul Ministerului Muncii, Familiei şi Protecţiei Sociale.
Deşi a fost invitat, atât scris cât şi telefonic, iniţiatorul propunerii legislative nu a participat la dezbateri.
La lucrările comisiei au fost prezenţi 20 deputaţi, din totalul de 20 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 9 decembrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ







Întocmit,

Expert parlamentar Sorina Steliana SZABO










1/3
PAGE  
2/3

[image: image1.png]